Kacarita ing desa Kuwon dhistrik Purwadadi, milu dadi bawahe mantri dhistrik kang manggon cêdhak pabrik, ana sawijining wong aran Sêtradôngsa, tilas kêpala desa Kuwon, kalêbu misuwur sugih. Panuju sawijining wêngi malêm Jumuwah, katêkan durjana kècu. Anake lanang Sêtradôngsa, aran Sêtralêgêna, kang anggêntèni dadi kapala desa, omah cêdhak bapakne, angrungu têkane durjana kècu, enggal tandang amêthukake, sumêdya amrih mundure durjana, wasana kêna dibêdhil ing durjana anêmahi pati. Sêtradôngsa dicêkêl ing durjana tanpa suwala, awit wus tuwa, apa sapangrèhe durjana miturut bae. Durjana kècu banjur padha lumêbu ing omahe Sêtradôngsa, anjupuki barang-barang sakatêmune kang padha amajaji, anuli bubar. Sêtradôngsa diuculake ana sajabaning desa.